**Έκθεση της Κοινοβουλευτικής Επιτροπής Εσωτερικών για το νομοσχέδιο «Ο περί Προϋπολογισμού του Κυπριακού Πρακτορείου Ειδήσεων του 2023 Νόμος του 2022»**

**Παρόντες:**

Άριστος Δαμιανού, πρόεδρος Πανίκος Λεωνίδου

Βαλεντίνος Φακοντής Χρίστος Σενέκης

Νίκος Σύκας Μαρίνος Μουσιούττας

Νίκος Γεωργίου Αλεξάνδρα Ατταλίδου

Η Κοινοβουλευτική Επιτροπή Εσωτερικών μελέτησε το πιο πάνω νομοσχέδιο σε συνεδρία της, που πραγματοποιήθηκε στις 17 Νοεμβρίου 2022. Στη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Οικονομικών και του Υπουργείου Εσωτερικών, καθώς και ο αντιπρόεδρος του διοικητικού συμβουλίου και ο αναπληρωτής διευθυντής του Κυπριακού Πρακτορείου Ειδήσεων (ΚΥΠΕ).

Ο προϋπολογισμός του ΚΥΠΕ για το έτος 2023 είναι ισοσκελισμένος και προβλέπει δαπάνες ύψους €2.935.473 και έσοδα του ίδιου ύψους.

Οι δαπάνες του ΚΥΠΕ αφορούν κυρίως αποδοχές προσωπικού (€2.161.283), αμοιβές και άλλα ωφελήματα (€329.600), καθώς και άλλες διοικητικές δαπάνες (€433.990), οι οποίες περιλαμβάνουν μεταξύ άλλων δαπάνες για ενοίκια, ανέγερση κτιρίου, τεχνολογική αναβάθμιση, συνδρομές, συντήρηση εξοπλισμού, καθώς και δαπάνες για ναύλα και άλλα έξοδα συνεδρίων και αποστολών για υπηρεσιακούς λόγους στο εξωτερικό.

Τα έσοδα του ΚΥΠΕ προέρχονται κυρίως από τη δημόσια ενίσχυση, από συνδρομές εφημερίδων, ραδιοτηλεοπτικών οργανισμών, πρακτορείων ειδήσεων, ξένων πρεσβειών, της Βουλής των Αντιπροσώπων, του Γραφείου Τύπου και Πληροφοριών, από κρατικές συνδρομές για την πρόσβαση των υπουργείων και των κρατικών και πολιτειακών φορέων στις υπηρεσίες του ΚΥΠΕ, καθώς και από τη διάθεση στον εγχώριο τύπο της φωτογραφικής υπηρεσίας αυτού.

Ειδικότερα, τα κυριότερα έσοδα του ΚΥΠΕ αναλύονται ως ακολούθως:

1. Έσοδα από συνδρομητές [εφημερίδες, ραδιοφωνικούς και τηλεοπτικούς οργανισμούς, πρακτορεία ειδήσεων, ξένες πρεσβείες, Βουλή των Αντιπροσώπων, Γραφείο Τύπου και Πληροφοριών (€260.000)].

2. Έσοδα από το κράτος:

α. συνδρομή της κυβέρνησης για πρόσβαση των υπουργείων και των κρατικών και πολιτειακών φορέων (€350.172),

β. διάθεση στον εγχώριο τύπο της φωτογραφικής υπηρεσίας του ΚΥΠΕ χωρίς χρέωση (€94.681).

3. Έσοδα από εμπορικές δραστηριότητες, ήτοι διαφημίσεις (€40.000).

4. Δημόσια ενίσχυση του πρακτορείου (€2.123.970).

Σύμφωνα με τα στοιχεία που κατατέθηκαν στην επιτροπή από το Υπουργείο Εσωτερικών, ο προϋπολογισμός του ΚΥΠΕ για το έτος 2023 έχει καταρτιστεί με βάση τις κατευθυντήριες γραμμές και εγκυκλίους του Υπουργείου Οικονομικών. Περαιτέρω, όπως επισημαίνεται στα εν λόγω στοιχεία, η κρατική χορηγία που προβλέπεται στον υπό συζήτηση προϋπολογισμό υπερβαίνει κατά €11.073 την ανώτατη οροφή που καθορίστηκε στον προϋπολογισμό του Υπουργείου Εσωτερικών για τον σκοπό αυτό αναφορικά με το έτος 2023 και η διαφορά που προκύπτει θα πρέπει να καλυφθεί από εξοικονομήσεις του εν λόγω υπουργείου.

Στο στάδιο της εξέτασης του προϋπολογισμού η επιτροπή ζήτησε πρόσθετα στοιχεία και επεξηγήσεις αναφορικά με ορισμένες πρόνοιες του προϋπολογισμού και ενημερώθηκε από τους εκπροσώπους του ΚΥΠΕ για ζητήματα τα οποία άπτονται της λειτουργίας του.

Συναφώς, απαντώντας σε ερωτήσεις μελών της επιτροπής, οι ίδιοι εκπρόσωποι δήλωσαν μεταξύ άλλων τα ακόλουθα:

1. Το ΚΥΠΕ στοχεύει πρωτίστως στην ποιότητα και στην πληρότητα της ειδησεογραφικής κάλυψης στη βάση του οράματος και του στρατηγικού σχεδιασμού του και ως εκ τούτου λειτουργεί στα πρότυπα των μεγάλων διεθνών ειδησεογραφικών πρακτορείων.
2. Το οργανόγραμμα του ΚΥΠΕ αναθεωρήθηκε και θα υλοποιηθεί σταδιακά για σκοπούς βελτίωσης της αποτελεσματικότητας, της παραγωγικότητας, της διαφάνειας, του ελέγχου και της ποιότητας των παρεχόμενων υπηρεσιών, αλλά και εκσυγχρονισμού του πρακτορείου εν γένει.
3. Το ΚΥΠΕ ενίσταται στο γεγονός ότι δεν υιοθετήθηκε από το Υπουργείο Οικονομικών και το Υπουργείο Εσωτερικών η δημιουργία μίας νέας θέσης λειτουργού πληροφορικής, αίτημα το οποίο προέκυψε στο πλαίσιο της προωθούμενης τεχνολογικής αναβάθμισης του πρακτορείου.

Με βάση τα πιο πάνω, η επιτροπή κάλεσε το Υπουργείο Εσωτερικών και το Υπουργείο Οικονομικών όπως μελετηθεί εκ νέου από την εκτελεστική εξουσία το ζήτημα της προώθησης της δημιουργίας μίας νέας θέσης λειτουργού πληροφορικής πάραυτα βάσει του νέου οργανογράμματος του ΚΥΠΕ για σκοπούς ενίσχυσης της μετάβασης σε ψηφιακό περιβάλλον.

Η Κοινοβουλευτική Επιτροπή Εσωτερικών, αφού διεξήλθε τις επιμέρους πρόνοιες του υπό αναφορά προϋπολογισμού και αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου σε νόμο για την κατά νόμο έγκριση του προϋπολογισμού του ΚΥΠΕ για το έτος 2023.

30 Νοεμβρίου 2022

Aρ. Φακ.: 23.01.063.213-2022

ΔΠ/ΑΠ/ΘΧ